CELEX: 
Language: mt
Date: 2016-10-20 00:00:00
Title: REGOLAMENT DELEGAT TAL-KUMMISSJONI (UE) .../... li jistabbilixxi pjan ta’ skartar għal ċertu sajd demersali fil-Baħar Mediterran

MEMORANDUM TA’ SPJEGAZZJONI
            
            
               1.IL-KUNTEST TAL-ATT DELEGAT
            
            
               Għan ewlieni tal-Politika Komuni tas-Sajd (PKS) kif stabbilit fir-Regolament (UE) 1380/2013
                  1
               , huwa li jitnaqqsu l-livelli għoljin ta’ qabdiet inċidentali u b’mod progressiv jiġi eliminat l-iskart fis-sajd kollu tal-UE. L-iskart jikkostitwixxi ħela sostanzjali ta’ riżorsi u impatt negattiv fuq l-isfruttar sostenibbli tar-riżorsi kif ukoll fuq il-vijabbiltà ekonomika tas-sajd. Il-PKS tipprevedi wkoll li ssir aktar reġjonalizzazzjoni, li tevita jew tnaqqas kemm jista’ jkun il-mikroġestjoni fil-livell tal-Unjoni, kif ukoll tiżgura li r-regoli jiġu addattati għall-karatteristiċi speċifiċi ta’ kull attività tas-sajd u kull żona tal-baħar.
            
            
               Il-PKS tipprevedi sensiela ta’ dispożizzjonijiet biex tiffaċilita l-implimentazzjoni tal-obbligu tal-ħatt. Jeżistu dispożizzjonijiet ġeneriċi għall-flessibbiltà li jistgħu jiġu applikati mill-Istati Membri fil-kuntest tal-ġestjoni tal-kwoti jew, fil-Baħar Mediterran, fejn hemm stabbiliti d-daqsijiet minimi ta’ referenza għall-konservazzjoni. Barra minn hekk, il-PKS tipprevedi mekkaniżmi ta’ flessibbiltà speċifiċi li jridu jiġu implimentati permezz ta’ pjanijiet pluriennali, jew fin-nuqqas ta’ pjanijiet pluriennali, permezz tal-hekk imsejħa pjanijiet għall-iskartar. Dawk il-pjanijiet għall-iskartar huma previsti bħala miżura temporanja b’tul massimu ta’ tliet snin. Jiġu żviluppati permezz ta’ rakkomandazzjonijiet konġunti miftehmin minn gruppi ta’ Stati Membri b’interess komuni fir-riżorsi bijoloġiċi tal-istess reġjun jew baċir tal-baħar.
            
            
               Mill-1 ta’ Jannar 2017 l-obbligu tal-ħatt l-art se jkun obbligatorju għall-ispeċijiet demersali li jiddefinixxu s-sajd u li huma suġġetti għal daqs minimu ta’ referenza għall-konservazzjoni, kif iddefinit fl-Anness III tar-Regolament (KE) Nru 1967/2006 (“ir-Regolament dwar il-’”)
                  2
               . L-attivitajiet tas-sajd li jimmiraw għall-qbid tal-merluzz, tat-trilja tal-ħama, tal-lingwata komuni u tal-gamblu roża tal-mediterran f’ċerti żoni tal-Baħar Mediterran huma suġġetti għal din id-dispożizzjoni.
            
            
               Skont l-Artikolu 15(5) tar-Regolament (UE) Nru 1380/2013, pjan għall-iskartar tal-ħut jista’ jkun fih l-elementi li ġejjin:
            
            
               Dispożizzjonijiet speċifiċi dwar is-sajd jew dwar l-ispeċijiet koperti mill-obbligu tal-ħatt l-art;
            
            
               L-ispeċifikazzjoni tal-eżenzjonijiet mill-obbligu tal-ħatt l-art jekk l-attivitajiet tas-sajd jew l-ispeċijiet jissodisfaw ċerti kriterji relatati ma’ sopravivenza għolja;
            
            
               Dispożizzjonijiet għall-eżenzjonijiet de minimis kif speċifikati fl-Artikolu 15(5)(c) tar-Regolament (UE) Nru 1380/2013;
            
            
               Dispożizzjonijiet dwar id-dokumentazzjoni tal-qabdiet;
            
            
               L-iffissar tad-daqsijiet minimi ta’ referenza għall-konservazzjoni (MCRS).
            
            
               Fid-dawl ta’ dan, 
            
            
               (1)
                     Franza, l-Italja u Spanja ressqu proposta lill-Kummissjoni Ewropea għal pjan ta’ skartar ta’ tliet snin għall-attivitajiet tas-sajd li jimmiraw li jaqbdu l-merluzz, it-trilja tal-ħama, u l-molluski bivalvi l-Pellegrina, il-Carpet-clams u l-Venus-shells fil-Punent tal-Baħar Mediterran (is-sottożoni Ġeografiċi tal-GFCM 1, 2, 5, 6, 7, 8, 9, 10 u 11);
            
            
               (2)
                     Il-Kroazja, l-Italja u s-Slovenja ressqu proposta lill-Kummissjoni Ewropea għal pjan ta’ skartar ta’ tliet snin għall-attivitajiet tas-sajd li jimmiraw li jaqbdu l-merluzz, it-trilja tal-ħama, u l-lingwata komuni fil-Baħar Adrijatiku (is-sottożoni Ġeografiċi tal-GFCM 17, u 18) u;
            
            
                (3)
                     Ċipru, il-Greċja, l-Italja u Malta ressqu proposta lill-Kummissjoni Ewropea għal pjan ta’ skartar ta’ tliet snin għall-attivitajiet tas-sajd li jimmiraw li jaqbdu l-merluzz, it-trilja tal-ħama, u l-gamblu roża tal-mediterran fix-Xlokk tal-Baħar Mediterran (is-sottożoni Ġeografiċi tal-GFCM 15, 16, 19, 20, 22, 23 u 25).
            
            
               2.KONSULTAZZJONIJIET QABEL MA JIĠI ADOTTAT L-ATT
            
            
               (1)Pjan Konġunt ta’ Skartar għas-Sajd Demersali fil-Punent tal-Baħar Mediterran (is-sottożoni Ġeografiċi tal-GFCM 1, 2, 5, 6, 7, 8, 9, 10 u 11).
            
            
               Fis-7 ta’ Lulju 2016, bl-iskop li jiġi implimentat l-obbligu tal-ħatt l-art fil-livell reġjonali fl-ilmijiet tal-Punent tal-Baħar Mediterran, Franza, l-Italja u Spanja ressqu Rakkomandazzjoni Konġunta bħala bażi għal pjan ta’ skartar quddiem is-servizzi tal-Kummissjoni Ewropea.
            
            
               Bi qbil mal-Artikolu 18 tar-Regolament (UE) Nru 1380/2013, l-Att delegat propost huwa msejjes fuq ir-Rakkomandazzjoni Konġunta żviluppata u mressqa mill-Istati Membri li għandhom interess ġestjonarju dirett fis-sajd tal-merluzz, tat-trilja tal-ħama u tal-molluski bivalvi: il-Pellegrini, il-Carpet-clams u l-Venus-shells fil-Punent tal-Baħar Mediterran. Ir-Rakkomandazzjoni Konġunta kien fiha l-fehmiet li esprima l-Kumitat Eżekuttiv tal-Kunsill Konsultattiv tal-Mediterran (MEDAC) fit-8 ta’ Ġunju 2016 (ref.190/2016).
            
         
         
            
               Ir-Rakkomandazzjoni Konġunta fiha l-elementi li ġejjin:
            
            
               L-attivitajiet tas-sajd koperti mill-pjan ta’ skartar;
            
            
               Eżenzjoni għar-rati ta’ sopravvivenza għoljin għall-molluski bivalvi l-Pellegrini (Pecten jacobeus), għall-Carpet-clams (Venerupis spp.) u għall-Venus-shells (Venus spp.) li jinqabdu bil-gangmi mekanizzati fis-Sottożoni Ġeografiċi 1, 2, 5 u 6;
            
            
               Eżenzjonijiet de minimis mill-obbligu tal-ħatt l-art għas-sajd li jimmira li jaqbad il-merluzz (Merluccius merluccius), u t-trilja tal-ħama, (Mullus spp.), minħabba l-ispejjeż sproporzjonati li hemm biex dak li jkun jieħu ħsieb il-qabdiet inċidentali;
            
            
               Eżenzjoni mill-obbligu tal-ħatt l-art għall-qabdiet ta’ ħut li jkunu ġarrbu ħsara minn predaturi;
            
            
               Impenn li jitwettqu l-proġetti pilota dwar il-miżuri tekniċi biex tittejjeb is-selettività permezz tal-modifikazzjoni tal-irkaptu u/jew tal-istabbiliment tal-għeluq spazjali-temporali.
            
            
               L-elementi ta’ din ir-Rakkomandazzjoni Konġunta mressqa minn-Franza, l-Italja u Spanja dwar l-applikazzjoni tal-obbligu tal-ħatt l-art għall-ispeċijiet demersali li jiddefinixxu s-sajd fil-Punent tal-Baħar Mediterran ġew evalwati mill-Kumitat Xjentifiku, Tekniku u Ekonomiku għas-Sajd (l-STECF) waqt il-laqgħa plenarja tal-4 sat-8 ta’ Lulju 2016
                  3
               .
            
            
               Skont il-konklużjonijiet tal-STECF, is-sopravvivenza tal-bivalvi molluski: il-Pellegrini, il-Carpet-clams, u l-Venus-shells, li jinqabdu bil-gangmi mekkanizzati hija potenzjalment għolja. Madankollu, l-STECF ta l-parir li jitwettqu studji speċifiċi bil-għan li jiġu evalwati r-rati ta’ sopravvivenza tal-bivalvi skartati mis-sajd bil-gangmi mekkanizzati. . Fid-dawl ta’ dan, skont il-pjan ta’ skartar propost, l-Istati Membri għandhom jiġbru iktar argumenti xjentifiċi dwar dawn l-eżenzjonijiet speċifiċi. L-informazzjoni li tingħata tiġi evalwata mill-STECF wara sena biex tiġi kkonfermata l-applikazzjoni tal-eżenzjoni. Ir-Regolament jispeċifika, b’mod partikolari dwar l-eżenzjoni tas-sopravvivenza għall-Pellegrina, għall-Carpet-clams u għall-Venus-shells li jinqabdu bil-gangmi mekkanizzati, li l-eżenzjoni hija valida biss għall-2017.
            
            
               Rigward l-eżenzjoni de minimis, l-STECF ikkonkluda li jkun xieraq li tingħata informazzjoni addizzjonali biex tikkomplementa l-ġustifikazzjoni ta’ din l-eżenzjoni minħabba l-ispejjeż sproporzjonati involuti fit-trattament tal-qabdiet inċidentali. B’danakollu, l-STECF osserva li, minn studji preliminarji deher li l-eżenzjonijiet de minimis proposti huma inqas mir-rati massimi tal-iskartar tal-merluzz u tat-trilja tal-ħama.
            
            
               Abbażi ta’ dawn l-elementi, il-pjan ta’ skartar għall-ispeċijiet demersali li jiddefinixxu l-attivitajiet tas-sajd fl-ilmijiet tal-Punent tal-Baħar Mediterran jista’ jitqies li hu l-ewwel pass lejn l-eliminazzjoni progressiva tal-iskartar fis-sajd kollu tal-Unjoni permezz tal-introduzzjoni tal-obbligu tal-ħatt l-art għall-qabdiet ta’ speċijiet li huma suġġetti għad-daqsijiet minimi.
            
            
               (2)Ir-Rakkomandazzjoni Konġunta tal-Pjan ta’ Skartar għas-Sajd Demersali fil-Baħar Adrijatiku (Sottożoni Ġeografiċi tal-GFCM 17 u 18).
            
            
               Biex jiġi implimentat l-obbligu tal-ħatt l-art fil-livell reġjonali fl-ilmijiet tal-Baħar Adrijatiku, fl-4 ta’ Lulju 2016, il-Kroazja, l-Italja u s-Slovenja ressqu Rakkomandazzjoni Konġunta bħala bażi tal-pjan ta’ skartar quddiem is-servizzi tal-Kummissjoni Ewropea.
            
            
               Bi qbil mal-Artikolu 18 tar-Regolament (UE) Nru 1380/2013, l-Att Delegat tal-Kummissjoni propost huwa bbażat fuq ir-Rakkomandazzjoni Konġunta żviluppata u ppreżentata minn dawk l-Istati li għandhom interess dirett fil-ġestjoni tas-sajd tal-merluzz, tat-trilja tal-ħama u tal-lingwata komuni fl-ilmijiet tal-Baħar Adrijatiku. Ir-Rakkomandazzjoni Konġunta tinkludi l-fehmiet li esprima l-Kumitat Eżekuttiv tal-Kunsill Konsultattiv għall-Mediterran (MEDAC) fit-8 ta’ Ġunju 2016 (ref.190/2016).
            
            
               Ir-Rakkomandazzjoni Konġunta fiha l-elementi li ġejjin:
            
            
               Is-sajd kopert mill-pjan ta’ skartar;
            
            
               Eżenzjoni mill-obbligu tal-ħatt l-art għal rati ta’ sopravvivenza għoljin għall-attivitajiet tas-sajd li għandhom fil-mira l-lingwata komuni (Solea solea) li jinqabdu bl-ixbieki tat-tkarkir bi travu
            
            
               Eżenzjonijiet de minimis mill-obbligu tal-ħatt l-art għas-sajd tal-merluzz (Merluccius merluccius), tat-trilja tal-ħama (Mullus spp.) u tal-lingwata komuni (Solea solea), abbażi tal-ispejjeż sproporzjonati involuti fit-trattament tal-qabdiet inċidentali;
            
            
               Eżenzjoni għall-qabdiet ta’ ħut li jkun ġarrab il-ħsara minn predaturi;
            
            
               Impenn li jitwettqu l-proġetti pilota dwar il-miżuri tekniċi biex tittejjeb is-selettività permezz tal-modifikazzjoni tal-irkaptu u/jew tal-istabbiliment tal-għeluq spazjali-temporali.
            
            
               L-elementi ta’ din ir-Rakkomandazzjoni Konġunta mressqa mill-Kroazja, l-Italja u s-Slovenja dwar l-applikazzjoni tal-obbligu tal-ħatt l-art għall-ispeċijiet demersali li jiddefinixxu l-attivitajiet tas-sajd fil-Baħar Adrijatiku ġew evalwati mill-Kumitat Xjentifiku, Tekniku u Ekonomiku għas-Sajd (l-STECF) waqt il-laqgħa plenarja li saret bejn l-4 u t-8 ta’ Lulju 20163.
            
         
         
            
               Skont il-konklużjonijiet tal-STECF, ma hemmx biżżejjed informazzjoni biex ikun jista’ jiġi evalwat jekk ir-rati ta’ sopravvivenza tal-lingwata komuni li tinqabad bix-xibka tat-tkarkir bi travu tistax titqies li hi għolja. Għaldaqstant l-STECF kien tal-parir li jsiru studji speċifiċi bil-mira li jiġu stmati r-rati tas-sopravvivenza tal-lingwata komuni skartata mis-sajd bix-xibka tat-tkarkir bi travu. Fid-dawl ta’ dan, skont il-pjan ta’ skartar propost, l-Istati Membri għandhom jiġbru iktar argumenti xjentifiċi dwar dawn l-eżenzjonijiet speċifiċi. L-informazzjoni li tingħata tiġi evalwata mill-STECF wara sena biex tiġi kkonfermata l-applikazzjoni tal-eżenzjoni. Ir-Regolament jispeċifika, b’mod partikolari dwar l-eżenzjoni tas-sopravvivenza għal-lingwata komuni, li tinqabad bix-xibka tat-tkarkir bi travu, li l-eżenzjoni hija valida biss għall-2017.
            
            
               Rigward l-eżenzjoni “de minimis”, l-STECF ikkonkluda li jkun xieraq li tinżied l-informazzjoni biex tikkomplementa l-ġustifikazzjoni ta’ din l-eżenzjoni abbażi tal-ispejjeż sproporzjonati involuti fit-trattament tal-qabdiet inċidentali. B’danakollu l-STECF osserva li l-eżenzjonijiet de minimis proposti huma iktar baxxi mir-rati massimi tal-iskartar ta’ dawn it-tliet speċijiet.
            
            
               Abbażi ta’ dawn l-elementi, il-pjan ta’ skartar għall-ispeċijiet demersali li jiddefinixxu l-attivitajiet tas-sajd fl-ilmijiet tal-Baħar Adrijatiku jista' jitqies li huwa l-ewwel pass lejn l-eliminazzjoni progressiva tal-iskart mis-sajd kollu tal-Unjoni permezz tal-introduzzjoni ta’ obbligu tal-ħatt l-art għall-qabdiet ta’ speċijiet li huma suġġetti għad-daqsijiet minimi.
            
            
               (3)Rakkomandazzjoni Konġunta għal Pjan ta’ Skartar għas-Sajd Demersali fix-Xlokk tal-Baħar ’ (Sottożoni Ġeografiċi tal-GFCM 15, 16, 19, 20, 22, 23 u 25).
            
            
               Biex jiġi implimentat l-obbligu tal-ħatt l-art fil-livell reġjonali fl-ilmijiet tax-Xlokk tal-Baħar ’, fl-4 ta’ Lulju 2016, Ċipru, il-Greċja, l-Italja u Malta ressqu Rakkomandazzjoni Konġunta quddiem is-servizzi tal-Kummissjoni Ewropea biex isservi bħala bażi tal-pjan ta’ skartar.
            
            
               Bi qbil mal-Artikolu 18 tar-Regolament (UE) Nru 1380/2013, l-Att Delegat tal-Kummissjoni propost huwa bbażat fuq ir-Rakkomandazzjoni Konġunta żviluppata u ppreżentata mill-Istati Membri li għandhom interess dirett fil-ġestjoni tas-sajd tal-merluzz, tat-trilja tal-ħama u tal-gamblu roża tal-Mediterran fl-ilmijiet tax-Xlokk tal-Baħar Mediterran. Ir-Rakkomandazzjoni Konġunta fiha l-fehmiet li esprima l-Kumitat Eżekuttiv tal-Kunsill Konsultattiv għall-Mediterran (MEDAC) fit-8 ta’ Lulju 2016 (ref.190/2016).
            
            
               Ir-Rakkomandazzjoni Konġunta fiha l-elementi li ġejjin:
            
            
               Is-sajd kopert mill-pjan ta’ skartar;
            
            
               Eżenzjonijiet de minimis mill-obbligu tal-ħatt l-art għas-sajd tal-merluzz (Merluccius merluccius), tat-trilja tal-ħama (Mullus spp.) u tal-gamblu roża tal-Mediterran (Parapenaeus longirostris), abbażi tal-ispejjeż sproporzjonati involuti fit-trattament tal-qabdiet inċidentali;
            
            
               Eżenzjoni għall-qabdiet ta’ ħut li jkun ġarrab il-ħsara minn predaturi;
            
            
               Impenn li jitwettqu l-proġetti pilota dwar il-miżuri tekniċi biex tittejjeb is-selettività permezz tal-modifikazzjoni tal-irkaptu u/jew tal-istabbiliment tal-għeluq spazjali-temporali.
            
            
               L-elementi ta’ din ir-Rakkomandazzjoni Konġunta mressqa minn Ċipru, il-Greċja, l-Italja u Malta dwar l-applikazzjoni tal-obbligu tal-ħatt l-art għall-ispeċijiet demersali li jiddefinixxu l-attivitajiet tas-sajd fix-Xlokk tal-Baħar Mediterran ġew evalwati mill-Kumitat Xjentifiku, Tekniku u Ekonomiku għas-Sajd (l-STECF) waqt il-laqgħa plenarja ta’ bejn l-4 u t-8 ta’ Lulju 20163.
            
            
               Skont il-konklużjonijiet tal-STECF, jixraq li tinżied l-informazzjoni biex tikkomplementa l-ġustifikazzjoni tal-eżenzjoni de minimis abbażi tal-ispejjeż sproporzjonati involuti fit-trattament tal-qabdiet inċidentali. B’danakollu l-STECF osserva li l-eżenzjonijiet de minimis proposti huma iktar baxxi mir-rati massimi tal-iskartar ta’ dawn it-tliet speċijiet.
            
            
               Abbażi ta’ dawn l-elementi, il-pjan ta’ skartar għall-ispeċijiet demersali li jiddefinixxu l-attivitajiet tas-sajd fl-ilmijiet tax-Xlokk tal-Baħar Mediterran jista' jitqies li huwa l-ewwel pass lejn l-eliminazzjoni progressiva tal-iskart mis-sajd kollu tal-Unjoni permezz tal-introduzzjoni ta’ obbligu tal-ħatt l-art għall-qabdiet ta’ speċijiet li huma suġġetti għad-daqsijiet minimi.
            
            
               3.L-ELEMENTI ĠURIDIĊI TAL-ATT DELEGAT
            
            
               Sommarju tal-azzjoni proposta
            
            
               L-azzjoni legali ewlenija hija l-adozzjoni ta’ miżuri li jiffaċilitaw l-implimentazzjoni tal-obbligu tal-ħatt l-art.
            
            
               Ir-Regolament jispeċifika l-ispeċijiet u l-attivitajiet tas-sajd li għalihom ikunu japplikaw miżuri speċifiċi, bħalma hi l-eżenzjoni de minimis.
            
            
               Il-bażi ġuridika
            
            
               L-Artikoli 15(1)(d) u 15(6) u l-Artikoli 18(1) u (3) tar-Regolament (UE) Nru 1380/2013 u l-Artikoli 15a u 29a tar-Regolament Nru 1967/2006.
            
         
         
            
               Il-prinċipju tas-sussidjarjetà
            
            
               Il-proposta hija fil-kompetenza esklussiva tal-Unjoni Ewropea.
            
            
               Il-prinċipju tal-proporzjonalità
            
            
               Il-proposta hija fil-kamp ta’ applikazzjoni tas-setgħat delegati mogħtija lill-Kummissjoni mill-Artikolu 15(6) tar-Regolament (UE) Nru 1380/2013 u ma taqbiżx dak li hu meħtieġ biex jintlaħaq l-għan ta’ dik id-dispożizzjoni.
            
            
               L-għażla tal-istrument
            
            
               L-istrument propost: Regolament Delegat tal-Kummissjoni.
            
            
               Mezzi oħrajn ma jkunux xierqa għar-raġuni li ġejja: Il-Kummissjoni ngħatat is-setgħat li tadotta pjan ta’ skartar permezz ta’ atti delegati. L-Istati Membri li għandhom interess dirett fil-ġestjoini ressqu r-Rakkomandazzjoni Konġunta tagħhom. Il-miżuri li ngħataw fir-Rakkomandazzjoni Konġunta u li ddaħħlu f’din il-proposta huma bbażati fuq l-aħjar parir xjentifiku disponibbli u jissodisfaw ir-rekwiżiti rilevanti kollha stipulati fl-Artikolu 18(5) tar-Regolament (UE) Nru 1380/2013. 
               
            
               REGOLAMENT DELEGAT TAL-KUMMISSJONI (UE) .../...
            
            
               ta’ 20.10.2016
            
            
               li jistabbilixxi pjan ta’ skartar għal ċertu sajd demersali fil-Baħar Mediterran
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) Nru 1380/2013 tal-Parlament Ewropew u tal-Kunsill tal-11 ta’ Diċembru 2013 dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u li jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE
                  4
               , u b’mod partikolari l-Artikolu 15(6) tiegħu,
            
            
               Billi:
            
            
               (1)Ir-Regolament (UE) Nru 1380/2013 għandu l-għan li jelimina b’mod progressiv l-iskartar mis-sajd kollu tal-UE permezz tal-introduzzjoni ta’ obbligu tal-ħatt l-art.
            
            
               (2)L-Artikolu 15(6) tar-Regolament (UE) Nru 1390/2013 jagħti s-setgħa lill-Kummissjoni biex tadotta l-pjanijiet ta’ skartar permezz ta’ atti delegati għal perjodu ta’ mhux iżjed minn tliet snin abbażi tar-rakkomandazzjonijiet konġunti li jiġu żviluppati mill-Istati Membri b’konsultazzjoni mal-Kunsilli Konsultattivi rilevanti.
            
            
               (3)Il-Greċja, Spanja, Franza, il-Kroazja, l-Italja, Ċipru, Malta u s-Slovenja għandhom interess dirett fil-ġestjoni tal-Baħar Mediterran. Fl-4 u fis-7 ta’ Lulju 2016, dawk l-Istati Membri ressqu tliet rakkomandazzjonijiet konġunti quddiem il-Kummissjoni għall-pjanijiet ta’ skartar għas-sajd demersali fil-Baħar Adrijatiku, fix-Xlokk tal-Baħar Mediterran, u fil-Punent tal-Baħar Mediterran rispettivament
                  5
               , wara li kkonsultaw mal-Kunsill Konsultattiv għall-Baħar Mediterran. Inkiseb kontribut xjentifiku mill-korpi xjentifiċi rilevanti. Skont l-Artikolu 18(3) tar-Regolament (UE) Nru 1380/2013, f’dan ir-Regolament għandhom jiddaħħlu biss dawk il-miżuri li jikkonformaw mal-Artikolu 15(6) ta’ dak ir-Regolament.
            
            
               (4)Rigward il-Baħar Mediterran, l-Artikolu 15 tar-Regolament (UE) Nru 1380/2013 jistabbilixxi obbligu tal-ħatt l-art għall-qabdiet kollha tal-ispeċijiet li huma suġġetti għal-limiti fuq il-qbid u għall-qabdiet tal-ispeċijiet li huma suġġetti għad-daqsijiet minimi kif iddefiniti fl-Anness III tar-Regolament tal-Kunsill (KE) Nru 1967/2006
                  6
               . Skont l-Artikolu 15(1)(d) tar-Regolament (UE) Nru 1380/2013, l-obbligu tal-ħatt l-art għandu japplika għall-ispeċijiet li jiddefinixxu s-sajd minn mhux aktar tard mill-1 ta’ Jannar 2017.
            
            
               (5)Ir-rakkomandazzjonijiet konġunti jissuġġerixxu li għandha tiġi applikata eżenzjoni mill-obbligu tal-ħatt l-art tal-lingwata komuni (Solea solea) fil-Baħar Adrijatiku u tal-molluski bivalvi Pellegrina (Pecten jacobeus), għall-Carpet-clams (Venerupis spp.) u għall-Venus-shells (Venus spp.) fil-Punent tal-Baħar Mediterran, billi jista’ jkun hemm rati għoljin ta’ sopravvivenza meta jitqiesu l-karatteristiċi tal-irkaptu, tal-prattiki tas-sajd u tal-ekosistema.
            
            
               (6)Fl-evalwazzjoni tiegħu, il-Kumitat Xjentifiku
                  7
               , Tekniku u Ekonomiku għas-Sajd (STECF) jikkonkludi li hemm bżonn li jsiru aktar studji biex jikkorroboraw is-sejbiet eżistenti marbutin mar-rati għoljin ta’ sopravvivenza tal-lingwata komuni, tal-Pellegrina, tal-Carpet-clams u tal-Venus-shells. Billi ma hemmx evidenza konklużiva fuq ir-rati ta’ sopravvivenza ta’ dawn l-ispeċijiet, il-Kummissjoni hija tal-fehma li l-eżenzjoni tas-sopravvivenza li hi permessa skont l-Artikolu 15(4)(b) tar-Regolament (UE) Nru 1380/2013 għandha tiddaħħal f’dan ir-Regolament għal sena waħda biss. L-Istati Membri kkonċernati għandhom iressqu d-dejta rilevanti lill-Kummissjoni biex l-STECF ikun jista’ jevalwa bis-sħiħ il-ġustifikazzjonijiet għall-eżenzjoni u biex il-Kummissjoni tkun tista’ tevalwa l-eżenzjonijiet rilevanti.
            
         
         
            
               (7)Abbażi tal-evidenza xjentifika mogħtija fir-rakkomandazzjoni konġunta, l-evalwazzjoni tal-STECF, u billi jitqiesu l-karatteristiċi tal-irkapti, l-għadd kbir ta’ speċijiet f’kull attività ta’ sajd, ix-xejriet tas-sajd u l-partikolaritajiet tal-Baħar Mediterran (eż. il-predominanza ta’ attivitajiet tas-sajd żgħar), il-Kummissjoni hija tal-fehma li biex jiġu evitati spejjeż sproporzjonati fit-trattament tal-qabdiet inċidentali, u bi qbil mal-Artikolu 15(5)(c)(ii) tar-Regolament (UE) Nru 1380/2013, jixraq li tiġi stabbilita eżenzjoni de minimis skont il-livell tal-perċentwali li ġew proposti fir-rakkomandazzjonijiet konġunti fil-limiti stabbiliti fl-Artikolu 15(5)(c) tar-Regolament (UE) Nru 1380/2013.
            
            
               (8)Biex ikun żgurat kontroll xieraq, għandhom jiġu stabbiliti r-rekwiżiti speċifiċi għall-Istati Membri biex jistabbilixxu l-listi tal-bastimenti li jkunu koperti minn dan ir-Regolament.
            
            
               (9)Billi l-miżuri stipulati f’dan ir-Regolament għandhom impatt dirett fuq l-attivitajiet ekonomiċi marbutin mal-istaġun tas-sajd u fuq l-ippjanar tiegħu għall-bastimenti tal-Unjoni, dan ir-Regolament għandu jidħol fis-seħħ minnufih malli jiġi ppubblikat. Bi qbil mar-rakkomandazzjonijiet konġunti, u meta titqies l-iskeda taż-żmien stabbilita fl-Artikolu 15(1) tar-Regolament (UE) Nru 1380/2013, dan ir-Regolament għandu jibda japplika mill-1 ta’ Jannar 2017,
            
            
               ADOTTAT DAN IR-REGOLAMENT:
            
            
               L-Artikolu 1
               L-implimentazzjoni tal-obbligu tal-ħatt l-art
            
            
               L-obbligu tal-ħatt l-art stipulat fl-Artikolu 15(1) tar-Regolament (UE) Nru 1380/2013 għandu japplika fil-Baħar Mediterran għas-sajd kif stabbilit fl-Anness ta’ dan ir-Regolament.
            
            
               L-obbligu tal-ħatt l-art għandu japplika għall-ispeċijiet imsemmija f’dak l-Anness meta jinqabdu waqt attivitajiet tas-sajd fl-ilmijiet tal-Unjoni jew minn bastimenti tas-sajd tal-Unjoni f’ilmijiet barra dawk tal-Unjoni li mhumiex suġġetti għas-sovranità jew għall-ġurisdizzjoni ta’ xi pajjiż terz.
            
            
               L-Artikolu 2
               Definizzjonijiet
            
            
               1. Għall-finijiet ta’ dan ir-Regolament, għandhom japplikaw id-definizzjonijiet li ġejjin:
            
            
               (a) “il-Baħar Mediterran” tfisser l-ilmijiet marittimi tal-Mediterran fl-Ilvant tal-linja 5°36′ tal-Punent;
            
            
               (b) “is-Sottożoni Ġeografiċi tal-GFCM” tfisser is-Sottożoni Ġeografiċi tal-Kummissjoni Ġenerali għas-Sajd fil-Mediterran (GFCM) kif inhuma ddefiniti fl-Anness I tar-Regolament (UE) Nru 1343/2011 tal-Parlament Ewropew u tal-Kunsill
                  8
               ;
            
            
               (c) “il-Punent tal-Baħar Mediterran” tfisser is-Sottożoni Ġeografiċi 1, 2, 5, 6, 7, 8, 9, 10 u 11 tal-GFCM;
            
            
               (d) “il-Baħar Adrijatiku” tfisser is-Sottożoni Ġeografiċi 17 u 18 tal-GFCM;
            
            
               (e) “ix-Xlokk tal-Baħar Mediterran” tfisser is-Sottożoni Ġeografiċi 15, 16, 19, 20, 22, 23 u 25 tal-GFCM.
            
            
               L-Artikolu 3
               L-eżenzjoni tas-sopravvivenza
            
            
               1.
                     L-eżenzjoni mill-obbligu tal-ħatt l-art skont l-Artikolu 15(4)(b) tar-Regolament (UE) Nru 1380/2013 għall-ispeċijiet li dwarhom l-evidenza xjentifika turi li għandhom rati għoljin ta’ sopravvivenza, fl-2017 għandha tapplika għall:
            
            
               (a) lingwata komuni (Solea solea) li tinqabad bix-xibka tat-tkarkir bi travu, (TBB)
                  9
                fis-Sottożoni Ġeografiċi 17 u 18;
            
            
               (b) Pellegrina (Pecten jacobeus) li tinqabad bil-gangmi mekkanizzati fis-Sottożoni Ġeografiċi 1, 2, 5 u 6;
            
            
               (c) Carpet-clams (Venerupis spp.) li jinqabdu bil-gangmi mekkanizzati (HMD) fis-Sottożoni Ġeografiċi 1, 2, 5 u 6;
            
            
               (d) Venus-shells (Venus spp.) li jinqabdu bil-gangmi mekkanizzati (HMD) fis-Sottożoni Ġeografiċi 1, 2, 5 u 6.
            
         
         
            
               2.
                     Il-lingwata komuni (Solea solea), il-Pellegrina (Pecten jacobeus), il-Carpet-clams (Venerupis spp.) u l-Venus-shells (Venus spp.) li jinqabdu fiċ-ċirkostanzi msemmija fil-paragrafu 1 għandhom jinħelsu minnufih fiż-żona fejn ikunu nqabdu.
            
            
               3.
                     Sal-1 ta’ Mejju 2017, l-Istati Membri li għandhom interess dirett fil-ġestjoni tas-sajd fil-Baħar Mediterran lill-Kummissjoni għandhom jippreżentawlha dejta dwar l-iskartar addizzjonali barra dik prevista fir-Rakkomandazzjonijiet Konġunti tal-4 u tas-7 ta’ Lulju 2016, jew kull informazzjoni xjentifika rilevanti oħra li ssostni l-eżenzjoni stipulata fil-paragrafu 1. Il-Kumitat Xjentifiku, Tekniku u Ekonomiku għas-sajd (STECF) għandu jevalwa dik id-dejta u dik l-informazzjoni sa mhux aktar tard minn Lulju 2017.
            
            
               L-Artikolu 4
               L-eżenzjoni de minimis
            
            
               B’deroga mill-Artikolu 15(1) tar-Regolament (UE) Nru 1380/2013, jistgħu jiġu skartati skont l-Artikolu 15(4)(c) tar-Regolament (UE) Nru 1380/2013 il-kwantitajiet mill-ispeċijiet li jiddefinixxu s-sajd kif stabbiliti fl-Anness ta’ dan ir-Regolament:
            
            
               (a) fil-Punent tal-Baħar Mediterran (il-punt 1 tal-Anness):
            
            
               (i) fil-każ tal-merluzz (Merluccius merluccius) u tat-trilja tal-ħama (Mullus spp.), sa massimu ta’ 7% fl-2017 u fl-2018 u sa massimu ta’ 6% fl-2019, tal-qabdiet annwali totali ta’ dawn l-ispeċijiet minn bastimenti li jużaw l-ixbieki tat-tkarkir; u
            
            
               (ii) għall-merluzz (Merluccius merluccius) u t-trilja tal-ħama (Mullus spp.), sa massimu ta’1% tal-qabdiet annwali totali ta’ dawn l-ispeċijiet minn bastimenti li jużaw ix-xbieki tal-garġi mqabbda fil-qiegħ;
            
            
               (b) fil-Baħar Adrijatiku (il-punt 2 tal-Anness): 
            
            
               (i) għall-merluzz (Merluccius merluccius) u t-trilja tal-ħama (Mullus spp.), sa 7% fl-2017 u fl-2018 u sa 6% fl-2019, tal-qabdiet annwali totali ta’ dawn l-ispeċijiet minn bastimenti li jużaw ix-xbieki tat-tkarkir;
            
            
               (ii) għall-merluzz (Merluccius merluccius) u għat-trilja tal-ħama (Mullus spp.), sa 1% tal-qabdiet annwali totali ta’ dawn l-ispeċijiet minn bastimenti li jużaw ix-xbieki tal-garġi mqabbda;
            
            
               (iii) għall-merluzz (Merluccius merluccius) u għat-trilja tal-ħama (Mullus spp.), sa 1% tal-qabdiet annwali totali ta’ dawn l-ispeċijiet minn bastimenti li jużaw ix-xbieki tat-tkarkir bi travu;
            
            
               (iv) għal-lingwata komuni (Solea solea), sa 3% fl-2017 u fl-2018 u sa 2% fl-2019 tal-qabdiet annwali totali ta’ din l-ispeċi minn bastimenti li jużaw ix-xbieki tat-tkarkir; u 
            
            
               (v) għal-lingwata komuni (Solea solea), 0% tal-qabdiet annwali totali ta’ din l-ispeċi minn bastimenti li jużaw ix-xbieki tal-garġi mqabbda;
            
            
               (c) fix-Xlokk tal-Baħar Mediterran (il-punt 3 tal-Anness):
            
            
               (i) għall-merluzz (Merluccius merluccius) u t-trilja tal-ħama (Mullus spp.), sa 7% fl-2017 u fl-2018 u sa 6% fl-2019, tal-qabdiet annwali totali ta’ dawn l-ispeċijiet minn bastimenti li jużaw ix-xbieki tat-tkarkir;
            
            
               (ii) għall-merluzz (Merluccius merluccius) u għat-trilja tal-ħama (Mullus spp.), sa 1% tal-qabdiet annwali totali ta’ dawn l-ispeċijiet minn bastimenti li jużaw ix-xbieki tal-garġi mqabbda; u 
            
            
               (iii) għall-gamblu roża tal-mediterran (Parapenaeus longirostris), sa 7% fl-2017 u fl-2018 u sa 6% fl-2019 tal-qabdiet annwali totali ta’ din l-ispeċi minn bastimenti li jużaw ix-xbieki tat-tkarkir.
            
            
               L-Artikolu 5
               Il-lista tal-bastimenti
            
            
               1.
                     L-Istati Membri kkonċernati għandhom jiddeterminaw, skont il-kriterji stipulati fl-Anness, liema bastimenti jkunu suġġetti għall-obbligu tal-ħatt l-art għal kull attività ta’ sajd partikolari.
            
            
               2.
                     Sal-31 ta’ Diċembru 2016, l-Istati Membri kkonċernati għandhom jippreżentaw lill-Kummissjoni u lill-Istati Membri l-oħra, permezz tas-sit web ta’ kontroll tal-Unjoni, il-listi tal-bastimenti kollha li jistadu għall-merluzz, għat-trilja tal-ħama, għal-lingwata komuni u għall-gamblu roża tal-mediterran. Dawn il-listi għandhom jinżammu aġġornati.
            
         
         
            
               L-Artikolu 6
                  Id-dħul fis-seħħ u l-applikazzjoni
            
            
               Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Għandu japplika mill-1 ta’ Jannar 2017 sal-31 ta’ Diċembru 2019.
            
            
               Dan ir-Regolament għandu jorbot fl-intier tiegħu u huwa direttament applikabbli fl-Istati Membri.
            
            
            
               Magħmula fi Brussell, 20.10.2016
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  
                        Ir-Regolament (UE) Nru 1380/2013 tal-Parlament Ewropew u tal-Kunsill tal-11 ta’ Diċembru 2013 dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u li jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE (
                  ĠU L 354, 28.12.2013, p. 22
                  ).
               
               
                  
                     (2)
                  
                        Ir-Regolament tal-Kunsill (KE) Nru 1967/2006 tal-21 ta’ Diċembru 2006 dwar miżuri ta’ ġestjoni għall-isfruttament sostenibbli ta’ riżorsi tas-sajd fil-Baħar Mediterran u li jemenda r-Regolament (KE) Nru 2847/93 u jħassar ir-Regolament (KE) Nru 1626/94 (
                  ĠU L 409, 30.12.2006, p.11
                  ). 
               
               
                  
                     (3)
                  
                        Rapporti tal-Kumitat Xjentifiku, Tekniku u Ekonomiku għas-Sajd (STECF) – Evaluation of the landing obligation joint recommendations (STECF-16-10). 2016. L-Uffiċċju tal-Pubblikazzjoni tal-Unjoni Ewropea, il-Lussemburgu, EUR XXXX EN, JRC XXXX, XXX pp. Disponibbli 
                  hawn
                  .
               
               
                  
                     (4)
                  
                        ĠU L 354, 28.12.2013, p. 22.
               
               
                  
                     (5)
                  
                        (i) Il-Pjan ta’ Skartar għas-Sajd Demersali fil-Baħar Adrijatiku (is-Sottożoni Ġeografiċi 17 u 18) - Rakkomandazzjoni tal-Grupp ta’ Livell Għoli ADRIATICA (il-Kroazja, l-Italja u s-Slovenja), (ii) il-Pjan ta’ Skartar għas-Sajd Demersali fix-Xlokk tal-Baħar Mediterran (is-Sottożoni Ġeografiċi 15, 16, 19, 20, 22, 23 u 25) - Rakkomandazzjoni Konġunta tal-Grupp ta’ Livell Għoli SUDESTMED (Ċipru, il-Greċja, l-Italja u Malta), u (iii) il-Pjan ta’ Skartar għas-Sajd Demersali fil-Punent tal-Baħar Mediterran (is-Sottożoni Ġeografiċi 1, 2, 5, 6, 7, 8, 9, 10 u 11) - Rakkomandazzjoni Konġunta tal-Grupp ta’ Livell Għoli PESCAMED (Franza, l-Italja u Spanja).
               
               
                  
                     (6)
                  
                        Ir-Regolament (KE) Nru 1967/2006 tal-21 ta’ Diċembru 2006 dwar miżuri ta’ ġestjoni għall-isfruttament sostenibbli ta’ riżorsi tas-sajd fil-Baħar Mediterran u li jemenda r-Regolament (KE) Nru 2847/93 u jħassar ir-Regolament (KE) Nru 1626/94 (
                  ĠU L 409, 30.12.2006, p. 11
                  ).
               
               
                  
                     (7)
                  
                        Ir-rapporti tal-Kumitat Xjentifiku, Tekniku u Ekonomiku għas-Sajd (STECF) - Evaluation of the landing obligation joint recommendations (STECF-16-10). 2016. L-Uffiċċju tal-Pubblikazzjoni tal-Unjoni Ewropea, il-Lussemburgu, EUR XXXX EN, JRC XXXX, XXX pp. Disponibbli 
                  hawn
                  .
               
               
                  
                     (8)
                  
                        Ir-Regolament (UE) Nru 1343/2011 tal-Parlament Ewropew u tal-Kunsill tat-13 ta’ Diċembru 2011 dwar ċerti dispożizzjonijiet għas-sajd fiż-żona tal-Ftehim tal-GFCM (il-Kummissjoni Ġenerali tas-Sajd għall-Baħar Mediterran) u li jemenda r-Regolament tal-Kunsill (KE) Nru 1967/2006 dwar miżuri ta’ ġestjoni għall-isfruttament sostenibbli ta’ riżorsi tas-sajd fil-Baħar Mediterran (ĠU L 347, 30.12.2011, p. 44).
               
               
                  
                     (9)
                  
                        Il-kodiċijiet tal-irkapti li ntużaw f’dan ir-Regolament jirreferu għal dawk il-kodiċijiet fl-Anness XI tar-Regolament ta’ Implimentazzjoni tal-Kummissjoni (UE) Nru 404/2011 li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 1224/2009 li jistabbilixxi sistema Komunitarja ta’ kontroll għall-iżgurar tal-konformità mar-regoli tal-Politika Komuni tas-Sajd. Għall-bastimenti li t-tul totali tagħhom huwa inqas minn 10 metri, il-kodiċijiet tal-irkapti li ntużaw f’din it-tabella jirreferu għall-kodiċijiet mill-klassifikazzjoni tal-irkapti tal-Ftehim li jippromwovi l-Konformità mal-Miżuri Internazzjonali ta’ Konservazzjoni u Ġestjoni mill-Bastimenti tas-Sajd fl-Ibħra Miftuħa (FAO).
               
            
      
    ---documentbreak--- 
      
         
         
            
               ANNESS
            
            
               1. Il-Punent tal-Baħar Mediterran
            
            
                     
                        Kodiċi tal-irkaptu
                     
                  
                  
                     
                        Irkaptu tas-sajd
                     
                  
                  
                     
                        L-obbligu ta’ ħatt l-art
                     
                  
               
                     
                        OTB, OTT, PTB, TBN, TBS, TB, OT, PT, TX
                     
                  
                  
                     
                        Xbieki tat-tkarkir
                     
                  
                  
                     
                        Il-merluzz u t-trilja tal-ħama, meta l-ħatt l-art totali ta’ dawk l-ispeċijiet għal kull bastiment fl-2014 u fl-2015 jikkonsisti minn aktar minn 25% tal-ħatt l-art totali tal-ispeċijiet kollha minn dan il-bastiment speċifiku.
                     
                  
               
                     
                        GNS, GN, GND, GNC, GTN, GTR, GEN
                     
                  
                  
                     
                        Xbieki tal-garġi mqabbda fil-qiegħ u Pariti
                     
                  
                  
                     
                        Il-merluzz u t-trilja tal-ħama, meta l-ħatt l-art totali ta’ dawk l-ispeċijiet għal kull bastiment fl-2014 u fl-2015 jikkonsisti minn aktar minn 25% tal-ħatt l-art totali tal-ispeċijiet kollha minn dan il-bastiment speċifiku.
                     
                  
               
                     
                        LL, LLS, LLD, LX, LTL, LHP, LHM
                     
                  
                  
                     
                        Konzijiet
                     
                  
                  
                     
                        Il-merluzz u t-trilja tal-ħama, meta l-ħatt l-art totali ta’ dawk l-ispeċijiet għal kull bastiment fl-2014 u fl-2015 jikkonsisti minn aktar minn 25% tal-ħatt l-art totali tal-ispeċijiet kollha minn dan il-bastiment speċifiku.
                     
                  
               
            
               2. Il-Baħar Adrijatiku
            
            
                     
                        Kodiċi tal-irkaptu
                     
                  
                  
                     
                        Irkaptu tas-sajd
                     
                  
                  
                     
                        L-obbligu ta’ ħatt l-art
                     
                  
               
                     
                        OTB, OTT, PTB, TBN, TBS, TB, OT, PT, TX, TBB
                     
                  
                  
                     
                        Xbieki tat-tkarkir
                     
                  
                  
                     
                        Il-merluzz, it-trilja tal-ħama u l-lingwata komuni, meta l-ħatt l-art totali ta’ dawk l-ispeċijiet għal kull bastiment fl-2014 u fl-2015 jikkonsisti minn aktar minn 25% tal-ħatt l-art totali tal-ispeċijiet kollha minn dan il-bastiment speċifiku.
                     
                  
               
                     
                        GNS, GN, GND, GNC, GTN, GTR, GEN
                     
                  
                  
                     
                        Xbieki tal-garġi mqabbda fil-qiegħ u Pariti
                     
                  
                  
                     
                        Il-merluzz, it-trilja tal-ħama u l-lingwata komuni, meta l-ħatt l-art totali ta’ dawk l-ispeċijiet għal kull bastiment fl-2014 u fl-2015 jikkonsisti minn aktar minn 25% tal-ħatt l-art totali tal-ispeċijiet kollha minn dan il-bastiment speċifiku.
                     
                  
               
            
               3. Ix-Xlokk tal-Baħar Mediterran
            
            
                     
                        Kodiċi tal-irkaptu
                     
                  
                  
                     
                        Irkaptu tas-sajd
                     
                  
                  
                     
                        L-obbligu ta’ ħatt l-art
                     
                  
               
                     
                        OTB, OTT, PTB, TBN, TBS, TB, OT, PT, TX 
                     
                  
                  
                     
                        Xbieki tat-tkarkir
                     
                  
                  
                     
                        Il-merluzz, it-trilja tal-ħama u l-gamblu roża tal-mediterran, meta l-ħatt l-art totali ta’ dawk l-ispeċijiet għal kull bastiment fl-2014 u fl-2015 jikkonsisti minn aktar minn 25% tal-ħatt l-art totali tal-ispeċijiet kollha minn dan il-bastiment speċifiku.
                     
                  
               
                     
                        GNS, GN, GND, GNC, GTN, GTR, GEN
                     
                  
                  
                     
                        Xbieki tal-garġi mqabbda fil-qiegħ u Pariti
                     
                  
                  
                     
                        Il-merluzz u t-trilja tal-ħama, meta l-ħatt l-art totali ta’ dawk l-ispeċijiet għal kull bastiment fl-2014 u fl-2015 jikkonsisti minn aktar minn 25% tal-ħatt l-art totali tal-ispeċijiet kollha minn dan il-bastiment speċifiku.